Skrid ha Skeudenn
Skrid ha Skeudenn a oa un ti-embann levrioù kaer e brezhoneg krouet e 1932 diwar atiz Youenn Drezen gant skor teknikel Florentin Goinard, mouller ar pemdezieg La Dépêche de Brest. Darempredoù strizh zo bet etre Roparz Hemon, rener ar gelaouenn Gwalarn, hag he merour Youenn Drezen.

Strishoc'h c'hoazh e oa an darempredoù etre merour Skrid ha Skeudenn hag arzourien bodet en Unvaniez ar Seiz Breur : mignon tost e voe da Reun Kreston ha James Bouillé, hag e 1935 e voe degemeret en Unvaniezh.

Mont en-dro 
Peogwir e oa tost Youenn Drezen d'ar Seiz Breur ha peogwir g e plije al levrioù kaer dezhañ e teuas a-benn da sevel un ti-embann evit al levrioù kaer brezhonek, an hini nemetañ a zo bet biskoazh, hogen evit embann al levrioù savet gantañ ha gant e vreur lennegel, Jakez Riou hepken, peurvuiañ. Florentin Goinard, ur mestr war ar moullañ hag un emsaver breizhat, e oa merour ha mouller an ti-embann.

E 1932 e teuas Kan da Gornog er-maez, un hir a veulgan skrivet gant Youenn Drezen ha skeudennaouet gant koadengravadurioù Reun Kreston, savet ar font Vulcain gantañ ivez.

Tri levr savet gant Jakez Riou a voe embannet, unan a-raok e dremenvan hag daou all goude.

En diwezh e voe embannet div oberenn gant Youenn Drezen, an hini ziwezhañ p'edo en harlu e Naoned, nepell diouzh e vouller, a oa harluet ivez.

Pouezus-kenañ e voe labour hag aked Florentin Goinard ha Youenn Drezen o labourat nepell diouzh ar mouller, pa voe kelaouenner ar skrivagner e Le Courrier du Finistère eus 1924 betek e zilez e 1931, ha pa voe staliet ar sizhunieg katolik ha Moullerezh ar C'hastell en hevelep savadur, 4 straed ar C'hastell e Brest. Ken abred ha 1927 e krogas o c'henlabour pa voe embannet Gorsedd digor, ur pezh-c'hoari gant Jakez Riou e 1928, dindan anv an ti-moullañ nemetken.

Levrioù embannet ha raktreset 
1932 : Youenn Drezen, Kan da Gornog., koadengravadurioù triliv gant ar font Vulcain, gant Reun Kreston ; 150 skouerenn.
1934 : Jakez Riou, Geotenn ar Werc'hez ha danevellou all, koadengravadurioù gant Reun Kreston ha lizherennaouet gant ar font Vulcain, kentskrid gant Roparz Hemon. Eil embannadenn, goude an embannadenn gentañ gant Gwalarn e 1928. Prest e oa ar skrid pell a-raok 1934, met n'hellas ket Reun Kreston, ac'hubet-kenañ, dont a-benn eus ar skeudennadur a-raok bloavezhioù.
1941 : Jakez Riou, Nomenoe oe, komedienn a-zivout Goursez Breizh. Koadengravadurioù gant Pêr Peron. • Youenn Drezen, Itron Varia Garmez, romant, kentskrid gant Roparz Hemon, koadengravadurioù gant Reun Kreston, ment vras, 320 pajenn.
1943 : Jakez Riou, An Dogan, pezh-c'hoari e daou arvest, kentskrid gant Youenn Drezen, koadengravadurioù gant Reun Kreston, 52 bajenn. Savet e 1932 goude gwalldaol an delwennoù dirak Ti-kêr Roazhon e 1932. Al lu a oa graet ouzh ar polis gall. Adembannet gant Emgleo Breiz e 1957 ha gant Aber e 2010.
1947 : Youenn Drezen, Pemp pezh-c'hoari, embannet e Naoned. Evit ar skingomz Radio Roazhon e oa bet aozet ar pezhioù. Pa voe difennet dre varnedigezh da Youenn Drezen ha da Florentin Goinard chom e pevar departamant Breizh velestradurel e kavjont repu el Liger-Izelañ, gant harp Fañch Gwazhdoue emichañs.
 Chomet diembann gant Skrid ha Skeudenn : Youenn Drezen, An dour en-dro d'an inizi, skeudennaouet gant Robert Damilot. Embannadenn gentañ gant Gwalarn (nn 42), e 1932. Prest evit ar moullañ e 1941. Adkavet e-touez paperioù ar skrivagner hag dembannet gant Al Liamm e 1970.
Raktresoù hep disoc'h
En e studiadenn diwar-benn Youenn Drezen hag ar Seiz Breur e veneg Tudual Huon tri raktres kavet roudoù anezho e paperioù Youenn Drezen.
Ul levrig skeudennaouet e liv, evit deskiñ lenn.
Ar Mabinogion, troet gant Fañch Elies Abeozen.
Ar bleizi alouberien, skeudennaouet gant Reun Kreston.
Raktresoù distrujet
Zavier Langleiz, Enez ar Rod, romant skiant-faltazi. Distrujet e voe an darn vuiañ eus ar voulladenn e-kerzh bombezadegoù e Roazhon, e miz Mezheven 1944. Gant Ar Balb e voe kaset da bennvat an embannadur brezhonek kentañ, e 1949.

Darempredoù etre Skrid ha Skeudenn ha Gwalarn 
Atav e chomas mat an darempredoù etre Youenn Drezen ha Roparz Hemon pa oa Y. Drezen merour Gwalarn adalek 1925 betek an diwezh.

Ne oa ket entanet Roparz Hemon gant skeudennoù arzel e-barzh al levrioù a c'hellfe bezañ embannet gant Gwalarn ; koulskoude e lakaas moullañ Prometheus ereet - Ar Bersed (Youenn Drezen) e 1928 (Levraoueg Gwalarn, niverenn 6), skeudennaouet gant Jorj Robin ha Reun Kreston.

Levrlennadur 
 Aumasson, Pascal. Seiz Breur – Pour un art moderne en Bretagne 1923-1947. Kastellin : Locus Solus, 2023 
 Le Couédic, Daniel & Veillard, Jean-Yves. Ar Seiz Breur 1923-1947 – Ar c'hrouiñ breizhek etre chom giz kozh ha mont war-raok. Dinan : Terre de Brume, 2000 
 Huon, Tudual. Youenn Drezen hag ar Seiz Breur. In : E koun Youenn Drezen, Embannadurioù Al Lanv, 2022

Notennoù 

Embannerien vrezhonek
Ar Seiz Breur
Moullerezh e Brest
Levrioù kaer